Talous- ja sosiaalikomitean lausunto aiheesta "Ehdotus: Neuvoston asetus naudanliha-alan yhteisestä markkinajärjestelystä annetun asetuksen (EY) N:o 1254/1999 muuttamisesta"

(2001/C 193/10)

Neuvosto päätti 26. helmikuuta 2001 Euroopan yhteisön perustamissopimuksen 37 artiklan nojalla pyytää talous- ja sosiaalikomitean lausunnon edellä mainitusta ehdotuksesta.

Talous- ja sosiaalikomitean työvaliokunta antoi 27. helmikuuta 2001 asian valmistelun "maatalous, maaseudun kehittäminen, ympäristö" -jaoston tehtäväksi.

Asian kiireellisestä luonteesta johtuen talous- ja sosiaalikomitea nimitti 25. ja 26. huhtikuuta 2001 pitämässään 381. täysistunnossa yleisesittelijäksi Adalbert Kienlen ja hyväksyi seuraavan lausunnon. Äänestyksessä annettiin 76 ääntä puolesta, 2 vastaan, ja 7 pidättyi äänestämästä.

1. Taustaa

1.1. Uusien BSE-tapausten (naudan spongiforminen enkefalopatia) esiintyminen on romahduttanut kuluttajien luottamuksen naudanlihaan ja suistanut naudankasvatuksen kriisiin, joka uhkaa koko alan olemassaoloa.

1.2. Käyttöön otetut laajat varotoimenpiteet - kuten lihaluujauhon käyttökielto, BSE-testaus ja erikseen määritellyn riskiaineksen poistaminen - ovat edellytyksiä kuluttajien luottamuksen palauttamiselle. Terveysasioista vastaava Euroopan komission jäsen David Byrne korosti 9. maaliskuuta 2001 pidetyssä talous- ja sosiaalikomitean BSE-kuulemistilaisuudessa, ettei hän pysty kuvittelemaan muita toimenpiteitä, joilla kuluttajien suojaa voitaisiin enää parantaa.

1.3. Monissa jäsenmaissa naudanlihan kulutus on laskenut jyrkästi ja myös merkittäviä vientimarkkinoita on menetetty. Seurauksena on ollut tuottajahintojen romahtaminen. Suu- ja sorkkataudin puhkeaminen ja nopea leviäminen on uusi vakava isku sekä EU:n sisämarkkinoille että sen ulkoiselle kaupalle.

1.4. Naudankasvatuksella on valtava taloudellinen ja maisemaan vaikuttava merkitys monille alueille, usein myös vuoristoalueille tai muille epäsuotuisille alueille. Markkinakriisin koettelemien tuottajien keskuudessa vallitsee toimeentulon menettämisen pelko ja alistuneisuus.

2. Komission asiakirjan pääsisältö

2.1. Esitetyt ehdotukset naudanliha-alan yhteisestä markkinajärjestelystä annetun asetuksen (EY) N:o 1254/1999 muuttamiseksi ovat keskeinen osa maatalousasioista vastaavan komission jäsenen Franz Fischlerin 13. helmikuuta 2001 esittelemää, seitsemän kohtaa sisältävää hätäsuunnitelmaa.

2.2. TSK käsittelee erillisessä lausunnossa ehdotusta asetuksen (EY) N:o 1251/1999 muuttamisesta, jonka mukaan luomuviljelijöille annetaan mahdollisuus tuottaa tiettyjä rehupalkokasveja kesannoiduilla aloilla.

2.3. Komitealta - eikä myöskään Euroopan parlamentilta - ei kuitenkaan ole pyydetty kannanottoa komission ehdotukseen EU:n laajuisesta ylimääräisestä yli 30 kuukauden ikäisiä nautoja koskevasta "erityisestä ostojärjestelmästä", josta päätettiin naudanliha-alaa käsittelevässä Euroopan komission hallintokomiteassa ja jolla pyritään helpottamaan markkinatilannetta lyhyellä aikavälillä.

2.4. Komitean lausunto koskee seuraavia komission ehdotuksia:

- laajaperäisen tuotannon edistäminen eläintiheyttä pienentämällä

- laajaperäistämisen edistäminen tekemällä 90 palkkiokelpoisen eläimen tilakohtaisesta enimmäismäärästä pakollinen

- tuottajakohtaisten palkkio-oikeuksien käyttöönotto urospuolisten nautaeläinten osalta

- emolehmäpalkkion myöntämisedellytysten muuttaminen

- interventiokaton soveltamatta jättäminen.

3. Yleistä

3.1. Talous- ja sosiaalikomitea yhtyy komission käsitykseen siitä, että pikaiset hätätoimenpiteet naudanlihamarkkinoita BSE-kriisin seurauksena kohdanneiden vakavien häiriöiden korjaamiseksi ovat välttämättömiä. Komitea tukee soveltuvia toimia markkinahäiriöiden poistamiseksi lyhyellä aikavälillä sekä markkinoiden tasapainottamiseksi keskipitkällä aikavälillä. On vältettävä sellaista kehitystä, että kansalliset tukitoimet aiheuttavat uusia kilpailuvääristymiä tai saattavat johtaa jopa yhteisen maatalouspolitiikan uudelleenkansallistamiseen.

3.2. Vaikka komitealta ei olekaan erikseen pyydetty lausuntoa erityisestä ostojärjestelmästä, jota maatalouskomissaari ehdottaa seitsemän kohdan suunnitelmassaan, komitea ilmaisee kuitenkin tyytyväisyytensä ehdotukseen, joka sen mielestä saattaa helpottaa markkinatilannetta huomattavasti. Ottaen huomioon kansalaisten keskuudessa hyvin yleisen käsityksen elintarvikkeiden hävittämisen eettisestä arveluttavuudesta komitea pitää hyvänä jäsenvaltioille tarjottua mahdollisuutta luovuttaa yli 30 kuukauden ikäisistä terveistä eläimistä saatua BSE-testattua ja merkittyä naudanlihaa humanitaariseen avustustoimintaan tai varastoida sitä omalla kustannuksella.

3.3. Komitea huomauttaa, että toteutetuilla maatalousalan uudistuksilla on jo otettu askel kohti vahvempaa markkinasuuntautuneisuutta ja luotu kannustimia laajaperäisemmälle naudankasvatukselle. On myös muistettava, että naudanlihamarkkinat olivat viime vuonna - ennen nykyisen BSE-kriisin puhkeamista - tasapainoiset, interventiotoimia ei käytetty ja tuottajien tulotaso oli asianmukainen. Siksi Agenda 2000:n päätöksiä naudanliha-alan yhteisestä markkinajärjestelystä ei tulisi hylätä täysin käyttökelvottomina, etenkin kun Agenda 2000:n soveltamisaika on kuusi vuotta, josta vasta yksi vuosi on kulunut. Lisäksi vuosina 2002 ja 2003 on tarkoitus suorittaa väliarvioinnit, joissa tarkistetaan myös naudanliha-alan markkinajärjestelyä koskevia päätöksiä. Komitea pelkää, että lyhyellä, keskipitkällä ja pitkällä aikavälillä vaikuttavien toimenpiteiden sekoittaminen voi vaikeuttaa nykyisen kriisin pikaista voittamista. Huolestuttavia ovat myös maatalouden erityiskomiteassa ja maatalousneuvostossa käydyt ensimmäiset, erittäin riitaisat keskustelut, jotka eivät herättäneet toivoa konsensuksen löytymisestä.

3.4. Komitean käsityksen mukaan BSE-kriisi vaarantaa sekä pienten että suurten tilojen olemassaolon niiden käyttämistä kasvatusmenetelmistä riippumatta. Siksi onkin varmistettava, että ehdotukset eivät aiheuta tietyille tiloille ja alueille lisää taloudellisia menetyksiä. Lisäksi on asianmukaisin toimenpitein taattava, että yhteisön tavoitteita ei horjuteta lisäämällä tuontia, jonka suhteen sovelletaan mahdollisesti heikompia terveysnormeja ja -tarkastuksia.

3.5. Komitea pitää puutteena, että ehdotukset eivät sisällä kannustimia teuraspainon alentamiseksi, joka vähentäisi myös naudanlihan tarjontaa. Ehdotus voitaisiin toteuttaa esimerkiksi kytkemällä palkkiot teuraspainoa tai ikää koskeviin enimmäisrajoihin, kuten tehdään menestyksekkäästi vasikoista maksettavien teuraspalkkioiden suhteen. Samalla voitaisiin myös lisätä vasikankasvatuksen vahvempaa tukemista, jolloin painavien eläinten kasvatus vähenisi entisestään.

3.6. Naudanlihamarkkinoiden dramaattisen tilanteen vuoksi - johon suu- ja sorkkataudin puhkeaminen on vielä lisännyt uuden ulottuvuuden - komitea pitää tarpeellisena pyrkiä EU:n laajuiseen yhteisymmärrykseen siitä, että kustannukset maksetaan julkisista varoista. Tuottajia ja jalostajia ei voida nykyisessä markkinakriisissä jättää yksin kantamaan laajojen BSE-varotoimien ylimääräisiä kustannuksia. Samoin on uusia kilpailuvääristymiä vältettävä. Komitea katsoo, että kriisin vakavuudesta johtuen yhteisön on osoitettava ylimääräisiä varoja sen lieventämiseksi ja sen vaikutusten korjaamiseksi.

3.7. Komitea pyytää komissiota toteuttamaan tarjontaa koskevien toimenpiteiden lisäksi entistä ponnekkaammin myös kysyntään vaikuttavia toimia. Kuluttajien suojaamiseksi tarkoitettuja laajoja toimia tulisi siis täydentää lisäämällä tiedotusta ja toteuttamalla kampanjoita, joilla mm. korostetaan naudanlihan asemaa arvokkaana elintarvikkeena sekä naudanlihatuotannon merkitystä maaseudulle ja elintarviketaloudelle. Tällaiseen yhteisön kampanjaan tulisi käyttää erityisesti myös maataloustuotteita koskevista tiedotus- ja menekinedistämistoimista sisämarkkinoilla annetussa asetuksessa (EY) N:o 2826/2000 tarkoitettuja varoja.

4. Erityistä

4.1. Komitea katsoo, että ehdotukset eläintiheyden pienentämisestä entisestään ja 90 eläimen ehdottoman enimmäismäärän asettamisesta aiheuttaisivat tietyille alueille ja tiloille erittäin suuria haittavaikutuksia lupaamatta kuitenkaan lyhyellä aikavälillä helpotusta markkinatilanteeseen. Siksi asiasta tulisi keskustella perusteellisesti väliarviointien yhteydessä.

4.2. Komitea huomauttaa, että urospuolisia nautoja koskevaan erityispalkkiojärjestelmään ehdotetut muutokset johtaisivat myös markkinajärjestelyn perusteellisiin muutoksiin. Toimenpiteiden lyhyen aikavälin vaikutus markkinoihin ei ole ollenkaan varma, mutta muutokseen liittyisi joka tapauksessa huomattava ja pysyvä hallinnollisen työn lisäys, joka on ristiriidassa toivotun ja komission ajaman yhteistä maatalouspolitiikkaa koskevan hallintomenettelyjen yksinkertaistamisen kanssa. Lisäksi tuottajien sopeutuminen markkinoiden tuleviin kehityksiin vaikeutuisi.

4.3. Komitea muistuttaa, että ehdotus emolehmäpalkkion muuttamiseksi ei saa johtaa pienten tilojen yksipuoliseen rasittamiseen.

4.4. Talous- ja sosiaalikomitea varoittaa paluusta pysyvään interventioon naudanliha-alalla. Nykyiset äärimmäisen vakavat markkinahäiriöt huomioon ottaen komitea kuitenkin pitää järkevänä ehdotusta Agenda 2000:ssa säädetyn 350000 tonnin interventiokaton väliaikaisesta soveltamatta jättämisestä. Samalla myös alalla sovellettavia - etenkin teuraspainoa koskevia - interventiomääräyksiä tulisi tarkastella uudelleen.

Bryssel, 25. huhtikuuta 2001.

Talous- ja sosiaalikomitean

puheenjohtaja

Göke Frerichs